Nuwe waarnemende groephoof vir DenelDie sukkelende wapenvervaardiger Denel het William Hlakoane as sy waarnemende uitvoerende groephoof aangestel. (Foto: South African Government News/Facebook) Die sukkelende wapenvervaardiger Denel het William Hlakoane as sy waarnemende uitvoerende groephoof aangestel. Dié aanstelling volg nadat Talib Sadik se kontrak as waarnemende uitvoerende groephoof tot ŉ einde gekom het. Hlakoane, ’n meganiese ingenieur met ’n MBA-graad van die Milpark-sakeskool in Johannesburg, se aanstelling het Maandag in werking getree. Denel sê in ŉ verklaring Hlakoane het baie ervaring in die vervaardigingsektor. Hy is ook ŉ ervare bestuurder in operasionele bestuur met diepgaande tegniese vermoëns en kennis van projekbestuur en sakeontwikkeling. Denel is egter steeds op soek na ’n permanente uitvoerende groephoof en die werwingsproses is aan die gang. Monhla Hlahla, voorsitter van Denel se raad, het Sadik bedank vir die waarde wat hy oor die jare en veral sedert sy aanstelling as waarnemende uitvoerende groephoof tot Denel toegevoeg het. Maroela Media het vroeër berig Sadik is in Augustus verlede jaar as waarnemende uitvoerende groephoof van die beleërde wapenvervaardiger aangestel nadat Danie du Toit na minder as twee jaar as uitvoerende hoof bedank het. Hlahla het werknemers, verskaffers, klante en alle belanghebbendes vanoggend daarvan verseker dat hoewel die direksie die finansiële uitdagings probeer hanteer, die fokus steeds is op ŉ omkeerstrategie wat kan lei tot volhoubare groei en winsgewendheid.